text: আদমজী ক্যান্টনমেন্ট কলেজ বাংলাদেশের রাজধানী ঢাকা শহরের ঢাকা সেনানিবাস এলাকায় অবস্থিত একটি স্বনামধন্য উচ্চমাধ্যমিক শিক্ষা প্রতিষ্ঠান। এটি বাংলাদেশ সেনাবাহিনী কর্তৃক পরিচালিত। ইংল্যান্ডের আদি পাবলিক স্কুল 'ইটন' ও 'হ্যারো' এর আদর্শে এটি ১৯৬০ সালে প্রতিষ্ঠিত হয়। কলেজটি মূলত সামরিক বাহিনীর সদস্যদের সন্তানদের জন্য হলেও বেসামরিক ব্যক্তিবর্গের সন্তানরাও এতে পড়াশোনা করতে পারে।
  
  ইতিহাস 
  ১৯৬০ সালের ১৬ ফেব্রুয়ারি ইংরেজি মাধ্যমের বিদ্যালয় হিসেবে প্রতিষ্ঠানটির যাত্রা শুরু হয়। যার প্রতিষ্ঠাতা ছিলেন তৎকালীন পাকিস্তানের অন্যতম ব্যবসায়ী গুল মোহাম্মদ আদমজী। বিশিষ্ট স্থপতি থারিয়ানির নকশায় ভবনটি নির্মাণ করেন ওমর এন্ড সন্স লিমিটেড। তৎকালীন পাকিস্তানের রাষ্ট্রপতি ফিল্ড মার্শাল আইয়ুব খান প্রতিষ্ঠানটির ভিত্তি প্রস্থর স্থাপন করেন এবং সেনাবাহিনীর তৎকালীন ইস্টার্ন কমান্ডের জিওসিকে প্রধান করে একটি শক্তিশালী বোর্ড অব গভর্নরস গঠন করা হয়। ব্রিটিশ পাবলিক স্কুলের মান অনুসারে এই স্কুলটির কার্যক্রম শুরু হয়। স্বাধীনতার পূর্বে এ প্রতিষ্ঠানের শিক্ষাদানের মাধ্যম ছিল ইংরেজি। সেই আলোকে কলেজটির প্রথম দুইজন অধ্যক্ষ ছিলেন ব্রিটিশ নাগরিক। স্বাধীনতা পরবর্তীকালে শিক্ষার মাধ্যম হয় বাংলা। ১৯৯৫ সালে আদমজী ক্যান্টনমেন্ট কলেজ শাখাকে বিদ্যালয় শাখা থেকে আলাদা করা হয়।
  
  অবস্থান ও অবকাঠামো 
  বাংলাদেশের রাজধানী ঢাকা শহরের ঢাকা সেনানিবাসের প্রাণকেন্দ্রে কলেজটি অবস্থিত।
  
  প্রায় দশ একরের উপর স্থাপিত কলেজটিতে একটি প্রশাসনিক ভবন, একটি বিজ্ঞান ভবন, একটি গ্রন্থাগার ভবন, একটি বিবিএ ভবন, একটি মাস্টার্স ভবন, একটি খেলার মাঠ, একটি মসজিদ, একটি বাগান, একটি ক্যাফেটেরিয়া, একটি শহীদ মিনার ও একটি মঞ্চ (শহীদ রুমী মঞ্চ) রয়েছে।
  
  শিক্ষা কার্যক্রম ও পদ্ধতি 
  শিক্ষা, শৃঙ্খলা ও নৈতিকতা - এই তিনটি হলো কলেজটির মূলমন্ত্র।
  
  ভর্তি প্রক্রিয়া 
  প্রতিবছর এসএসসি পরীক্ষার ফল প্রকাশের পর ভর্তি বিজ্ঞপ্তি প্রকাশিত হয়। একাদশ শ্রেণিতে অনলাইনের মাধ্যমে নতুন ছাত্রছাত্রী ভর্তি করা হয়। শিক্ষার্থীদের এসএসসি পরীক্ষার নম্বরের উপর ভিত্তি করে তৈরি করা মেধাতালিকা অনুযায়ী ভর্তি করা হয়। তবে সেনাবাহিনীর সদস্যদের সন্তানদের ভর্তির জন্য বিশেষ কোটা রয়েছে।
  
  শিক্ষা ও পাঠ্যক্রম 
  বর্তমানে এখানে উচ্চমাধ্যমিক শ্রেণিতে বিজ্ঞান শাখা (বাংলা ও ইংরেজি সংস্করণ), মানবিক শাখা (বাংলা সংস্করণ) ও ব্যবসায় শিক্ষা শাখার (বাংলা ও ইংরেজি সংস্করণ) কার্যক্রম চালু রয়েছে।
  
  এছাড়াও জাতীয় বিশ্ববিদ্যালয়ের অধীনে ইংরেজি, অর্থনীতি, রাষ্ট্রবিজ্ঞান, হিসাববিজ্ঞান ও ব্যবস্থাপনা বিষয়ে অনার্স, মাস্টার্স ও বিবিএ কোর্স চালু রয়েছে।
  
  সহশিক্ষা কার্যক্রম 
  কলেজটি বিভিন্ন সহশিক্ষা কার্যক্রম পরিচালনা করার জন্য সুপরিচিত। কলেজের শিক্ষার্থীরা পাঠ্যবইয়ের শিক্ষার পাশাপাশি নানা ধরনের সহশিক্ষা কার্যক্রমে নিয়মিত অংশ নিয়ে থাকে। উদাহরণ হিসেবে রয়েছে বিতর্ক ও ক্রীড়া সহ বিভিন্ন প্রতিযোগিতায় অংশগ্রহণ, বিজ্ঞান ও প্রযুক্তি উৎসব সহ বিভিন্ন অনুষ্ঠানের আয়োজন ইত্যাদি।
  
  খেলাধুলার মাধ্যমে ছাত্রছাত্রীদের নৈতিক মনোবল দৃঢ় করার উদ্দেশ্যে কলেজ কর্তৃক প্রতিবছর বার্ষিক ক্রীড়া প্রতিযোগিতার আয়োজন করা হয়।
  
  ক্লাবসমূহ 
  সারা বছর কলেজটিতে বিভিন্ন ক্লাব পরিচালিত হয়। ক্লাবগুলো হলো: ভাষা ক্লাব, বিতর্ক ক্লাব, কুইজ ক্লাব, সাংস্কৃতিক ক্লাব, গেমস ও ক্রীড়া ক্লাব, বিজ্ঞান ক্লাব, আইসিটি ক্লাব, আলোকচিত্র ক্লাব, এমইউএন ক্লাব, সমাজ কল্যাণ ক্লাব, ব্যবসা ক্লাব, প্রকৃতি ক্লাব, তায়কোয়ান্দো ক্লাব, শিল্পকলা ক্লাব, অন্বেষণ ক্লাব, ব্যান্ড ক্লাব এবং বিএনসিসি।
  
  চিত্রশালা
  
  উল্লেখযোগ্য প্রাক্তন শিক্ষার্থী 
   আয়মান সাদিক, বাংলাদেশী শিক্ষা উদ্যোক্তা এবং ১০ মিনিট স্কুল এর প্রতিষ্ঠাতা
   টনি ডায়েস, বাংলাদেশী অভিনেতা
   তারেক মাসুদ, বাংলাদেশী চলচ্চিত্র পরিচালক ও প্রযোজক
   মোহাম্মদ খালেদ হোসেন, বাংলাদেশী পর্বতারোহী এবং চলচ্চিত্র পরিচালক
   শাফী ইমাম রুমী, বাংলাদেশের স্বাধীনতা যুদ্ধে অংশগ্রহণকারী গেরিলা যোদ্ধা ও শহীদ
   সালমান শাহ, বাংলাদেশী অভিনেতা
  
  তথ্যসূত্র
  
  বিষয়শ্রেণী:১৯৬০-এ পাকিস্তানে প্রতিষ্ঠিত
  বিষয়শ্রেণী:১৯৬০-এ প্রতিষ্ঠিত শিক্ষা প্রতিষ্ঠান
  বিষয়শ্রেণী:বাংলাদেশ সশস্ত্র বাহিনীর শিক্ষা ও প্রশিক্ষণ প্রতিষ্ঠান
  বিষয়শ্রেণী:বাংলাদেশের সামরিক বাহিনীর শিক্ষা প্রতিষ্ঠান
  বিষয়শ্রেণী:ঢাকা জেলার কলেজ
  বিষয়শ্রেণী:জাতীয় বিশ্ববিদ্যালয়ের অধিভুক্ত কলেজ
  বিষয়শ্রেণী:বাংলাদেশের জাতীয় বিশ্ববিদ্যালয়ের অধীনে কলেজ
title: আদমজী ক্যান্টনমেন্ট কলেজ